《双剑歌题赠应二》
明代·皇甫汸

建安才子称二应，干将镆耶双发硎。一朝操割登天府，万里挥锋靖炎土。

季也韬精意气雄，自同飞景处囊中。每夜拂霓看北斗，有时弹铗向秋风。

忆昨工书谒金马，裘敝归来客东野。道逢异士笑且惊，知君岂是悠悠者。

古来神物遇亦鲜，龙光再合犹堪羡。函谷终符唐举言，丰城却讶张华辨。

即今边徼有妖氛，好提三尺立奇勋。赠语王郎须感激，功成为报吕生闻。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。